Hvem sagde, at bordtennis er kedeligt? Nej, tak skal du have for et drama og højlydte skænderier mellem spillere, trænere og tilskuerer. Jo jo bølgerne går ikke kun højt ved havnen i Hirtshals, men også i den tætpakkede bordtennishal, hvor B75 Hirtshals tog imod Næstved i den første finalekamp om danmarksmesterskabet i bordtennis. Efter B75 havde bragt sig foran 2-0, tændte en af gæsternes spillere helt af på B75's træner, og man måtte holde en ophidset træner tilbage. Og der blev skam også råbt 'hold kæft!' til speakeren fra det gæsterne hold. Og mens formanden og stifterne af klubben tilbage i 1975, Lars Rokkjær, som egentlig ville starte en fodboldklub, men det gik ikke, så det blev det i stedet til en bordtennisklub, gik rundt og skænkede kaffe til alle de 200 fremmødte, og de røde pølser blev lagt i gryden, blev der vist fremragende bordtennis. Se et sammenklip af finalen her Så længe bolden er rund B75 stillede op med en svensker, en polak, en egypter og en græker på holdet, den eneste danske spiller kunne ikke få fri fra arbejde, han er fra Silkeborg, og dermed kommer ikke én eneste spiller fra Nordjylland. Det tager formanden ikke så tungt, succesen er hjemme for den lille klub. Desværre kunne hjemmeholdet ikke følge den gode start op, for favoritterne fra Næstved vandt de efterfølgende kampe og holdkampen med 5-3. - Det blev til et nederlag. Det er selvfølgelig skuffende. Men jeg tænkte inden kampen ”bare vi ikke bliver blæst ud af banen af sådan et godt hold", så publikum får noget at være glade for, og det synes jeg, vi fik. Det blev en god kamp, sagde Lars Rokkjær efter kampen. Allerede i morgen onsdag spilles returkampen klokken 19.00 i Næstved. Skulle B75 vinde kampen i morgen venter en tredje og afgørende kamp torsdag. Den kamp skal også spilles i Næstved. - I morgen starter vi fra 0-0, og så længe bolden er rund, er der en chance, lyder det fra Lars Rokkjær.

Referat:
Finalen bød både på fremragende bordtennis og ophidsede skænderier.